
ΔΕΛΤΙΟ ΤΥΠΟΥ

 8 Μαΐου 2014
Πραγματοποιήθηκαν με επιτυχία οι δράσεις 

του Δικτύου για την Προστασία από την Ηχορρύπανση
Πραγματοποιήθηκαν με επιτυχία οι δράσεις που οργάνωσε το Δίκτυο Φορέων για την Προστασία από την Ηχορρύπανση με αφορμή την Παγκόσμια Ημέρα Ευαισθητοποίησης κατά του Θορύβου, το Σάββατο 3 Μαΐου από τις 11π.μ. ως τις 14:00μ.μ.
Από το περίπτερο που είχε στηθεί στη διασταύρωση των πεζόδρομων Ρ. Φεραίου και Γεροκωστοπούλου πέρασαν πολλοί συμπολίτες μας στους οποίους διανεμήθηκε ενημερωτικό υλικό και συζήτησαν με τα μέλη του Δικτύου για τις αρνητικές συνέπειες της ηχορρύπανσης. Αρκετοί ήταν και οι συμπολίτες οι οποίοι ανέφεραν κάποιο πρόβλημα ηχορρύπανσης στην περιοχή τους. Πρόθυμα δε, συμπλήρωσαν μια Φόρμα Καταγραφής Προβλήματος με τα στοιχεία τους, έτσι ώστε να λάβει γνώση το Δίκτυο και να προωθήσει τα θέματα στους αρμόδιους προς επίλυση. Από την ανάγνωση των καταγραφών, εντύπωση δημιούργησε η συχνότητα καταγγελιών για ηχορρύπανση στην περιοχή του Πελεκάνου. Άμεσα το Δίκτυο θα εντοπίσει τη δράση του στο συγκεκριμένο χώρο. Το περίπτερο επισκέφθηκε και κλιμάκιο της Δημοτικής Αρχής (Β. Λοτσάρης Αν/ρχος, Ν. Κωστόπουλος Πρόεδρος Πολιτιστικού Οργανισμού, Γ. Βασιλακόπουλος υποψήφιος σύμβουλος) με επικεφαλής το Δήμαρχο και έγινε μια χρήσιμη συζήτηση για τις ευθύνες και τις δυνατότητες των Δήμων στο συγκεκριμένο ζήτημα. Επίσης στη δράση έδωσαν το παρόν οι υποψήφιοι Α. Τζουραμάνης (Δήμαρχος Πατρέων), Ν. Τζανάκος (Δήμαρχος Πατρέων), Γ. Κανέλλης (Περιφερειάρχης Δ. Ελλάδος), Ο. Ξεριζωτής εκ μέρους Β. Σαμούρη (Δήμαρχος Πατρέων), Α. Σπηλιώτης (για τηv ευρωβουλή με τους ΠΡΑΣΙΝΟΥΣ).
Μια δεύτερη ομάδα των μελών του Δικτύου, επισκέφθηκε συγκροτήματα οικιών επί των πεζόδρομων Ρ. Φεραίου, Παντανάσσης, Ραδινού, Αγ. Νικολάου και ενημέρωσε τους κατοίκους που πλήττονται ιδιαίτερα από ηχορρύπανση από τα καταστήματα εστίασης για τις ενέργειες που μπορούν να κάνουν για την προστασία τους. Πάντως έγινε αντιληπτό ότι στις οικείες αυτές δε διαμένουν πλέον οικογένειες, παρά μόνο φοιτητές ή υπερήλικες και τα πιο πολλά είναι πλέον γραφεία. Όπως αναφέρθηκε, δεν είναι πλέον δυνατόν να μείνει κάποιος πέριξ των περιοχών αυτών, καθώς η ηχορρύπανση είναι ανυπόφορη.
Τέλος μια τρίτη ομάδα μελών περπάτησε κατά μήκος των οδών Κορίνθου, Μαιζώνος και Αγ. Ανδρέου από την Κολοκοτρώνη ως τη Γούναρη μοιράζοντας σχετικές με την καταπολέμηση της ηχορρύπανσης αφίσες για τις προσόψεις των καταστημάτων και έδωσε ενημερωτικό υλικό στους κατόχους των σταθμευμένων και διπλοπαρκαρισμένων οχημάτων και μοτοποδηλάτων και συζήτησε σχετικά με τις αρνητικές συνέπειες του άσκοπου κορναρίσματος, μαρσαρίσματος, χαλασμένων εξατμίσεων κλπ
Στην επιτυχημένη δράση του Δικτύου, παρά το ότι το θέμα της ηχορρύπανσης για κάποιους ιθύνοντες δεν είναι σημαντικό, πάρα πολλοί συμπολίτες προσέγγισαν τα μέλη του και εξέφρασαν τη χαρά τους για την ύπαρξή του, καθιστώντας το έτσι απαραίτητο στον αγώνα για μια καλύτερη ζωή στην πόλη μας.
Οι Φορείς του Δικτύου για την Προστασία από την Ηχορρύπανση

